KOMISSION DELEGOITU ASETUS (EU) 2019/1867,

annettu 28 päivänä elokuuta 2019,

Euroopan parlamentin ja neuvoston asetuksen (EU) N:o 1303/2013 täydentämisestä kiinteämääräisen rahoituksen vahvistamisen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1303/2013 (1) ja erityisesti sen 67 artiklan 5 a kohdan,

sekä katsoo seuraavaa:

(1) Euroopan aluekehitysrahaston, jäljempänä ’EAKR’, Euroopan sosiaalirahaston, jäljempänä ’ESR’, koheesiorahaston, Euroopan maaseudun kehittämisen maatalousrahaston, jäljempänä ’maaseuturahasto’, ja Euroopan meri- ja kalatalousrahaston, jäljempänä ’EMKR’, rahoituksen käytön yksinkertaistamiseksi sekä hallinnollisen taakan ja virheriskin vähentämiseksi on aiheellista vahvistaa kiinteämääräinen korvaus yhdelle tai useammalle tuensaajalle teknisen tuen puitteissa tuetuista toimista aiheutuvista kustannuksista ilman, että prosenttimäärää on tarpeen perustella. Tähän kuuluvat tapaukset, joissa hallintoviranomainen tai maksajavirasto tai muu elin toteuttaa teknisen tuen toimia.

(2) Kiinteän määrän taso perustuu ohjelmien tekniseen tukeen liittyviin enimmäismääriin ja teknisen tuen tosiasiallisiin määrärahoihin sekä aiemmilta ohjelmakausilta saatuihin käyttöastetta koskeviin tietoihin. Kiinteämääräisen korvauksen käytöllä ei ole vaikutusta teknisen tuen määrärahoihin hyväksytyissä ohjelmissa. Sitä voidaan käyttää myös useammasta kuin yhdestä rahastosta tuettavissa ohjelmissa, vaikka teknisen tuen toimintalinja saisi tukea eri rahastosta kuin siitä, jolla tuetaan muita kuin teknisen tuen toimintalinjoja samassa ohjelmassa.

(3) Jotta helpotettaisiin olemassa olevien ohjelmasuunnittelujärjestelyjen varainhoitoa, olisi EAKR:n, ESR:n ja koheesiorahaston sekä EMKR:n osalta lisäksi täsmennettävä, että tämän prosenttiosuuden soveltamisen perustana ovat sen ohjelman, jossa tätä kiinteämääräistä korvausmenetelmää sovelletaan, muiden toimintalinjojen kuin teknisen tuen toimintalinjan tukikelpoiset menot. Sen vuoksi tätä kiinteää määrää ei pidä käyttää, jos ohjelma kattaa yksinomaan teknisen tuen. Lisäksi edellä mainittujen rahastojen osalta ei ole tarpeen muuttaa ohjelmaa, jos käytetään tätä kiinteämääräistä korvausmenetelmää.

(4) On tarpeen täsmentää, että kiinteän määrän soveltamisen perustana on tukikelpoinen meno, jonka osalta hallintoviranomainen tai asianomainen valvontaelin on saattanut päätökseen hallinnoinnin tarkastukset tai maaseuturahaston tapauksessa asiaankuuluvat hallinnolliset tarkastukset.

(5) Kaksinkertaisen rahoituksen riskin välttämiseksi silloin, kun jäsenvaltiot käyttävät tätä mahdollisuutta, kiinteämääräistä rahoitusta olisi sovellettava ainoastaan menoihin, joista on tehty hallinnoinnin tarkastus tämän asetuksen voimaantulon jälkeen, ja sen jälkeen tukikelpoisuusajan päättymiseen saakka. Samasta syystä maaseuturahaston osalta kiinteämääräistä rahoitusta olisi sovellettava ainoastaan menoihin, joille on tehty hallinnolliset tarkastukset Euroopan parlamentin ja neuvoston asetuksen (EU) N:o 1306/2013 (2) 39 artiklan mukaisesti 16 päivänä lokakuuta 2019 alkavan maatalouden varainhoitovuoden alusta alkaen tai mistä tahansa seuraavasta maatalouden varainhoitovuodesta alkaen ja sen jälkeen tukikelpoisuusajan päättymiseen saakka. Moitteettoman varainhoidon varmistamiseksi jäsenvaltioiden on varmistettava, että kiinteämääräisen rahoituksen muodossa korvattavat määrät lasketaan sellaisten muun kuin teknisen tuen hankkeiden menojen perusteella, jotka ovat laillisia ja sääntöjenmukaisia.

(6) Kiinteämääräisen rahoituksen mekanismia voidaan käyttää ainoastaan tilivuosina, joita ei ole vielä päätetty tämän asetuksen voimaantulopäivänä. Jotta kiinteämääräisen rahoituksen laskentaperustaa koskevat asetuksen (EU) N:o 1306/2013 9 ja 47 artiklan mukaiset tarkastukset voidaan suorittaa, maaseuturahaston osalta kiinteämääräisen rahoituksen mekanismia voidaan käyttää ainoastaan menoihin, jotka aiheutuvat 16 päivänä lokakuuta 2019 alkavan maatalouden varainhoitovuoden alusta tai mistä tahansa seuraavasta maatalouden varainhoitovuodesta alkaen.

(7) Jotta tässä asetuksessa säädettyjä toimenpiteitä voitaisiin soveltaa viipymättä, tämän asetuksen olisi tultava voimaan seuraavana päivänä sen jälkeen, kun se on julkaistu Euroopan unionin virallisessa lehdessä, jotta sitä voidaan käyttää kuluvan tilivuoden aikana riittävän aikaisessa vaiheessa ja maaseuturahaston tapauksessa 16 päivänä lokakuuta 2019 alkavana maatalouden varainhoitovuonna,

ON HYVÄKSYNYT TÄMÄN ASETUKSEN:

1 artikla Kohde 1. Tällä asetuksella vahvistetaan kiinteämääräinen rahoitus, jolla hallintoviranomainen korvaa yhdelle tai useammalle ohjelman tuensaajalle teknisen tuen toimintalinjan puitteissa jäsenvaltioiden aloitteesta rahoitettujen toimien kustannukset. 2. Maaseuturahaston tapauksessa tällä asetuksella vahvistetaan kiinteämääräinen rahoitus, jolla maksajavirasto tai muu asetuksen (EU) N:o 1306/2013 7 artiklan 1 kohdassa tarkoitettu elin korvaa yhdelle tai useammalle ohjelman tuensaajalle jäsenvaltioiden aloitteesta toteutettujen teknisen tuen toimien kustannukset. Jos maksajavirasto tai muu elin toteuttaa suoraan teknisen tuen toimia, näiden toimien kustannusten korvaaminen voidaan myös vahvistaa tämän kiinteämääräisen rahoituksen pohjalta.

2 artikla Kiinteämääräinen rahoitus 1. Ohjelmasta teknisen tuen toimintalinjasta rahoitetuista toimista korvattava kokonaismäärä voidaan laskea kiinteänä määränä ohjelman muiden toimintalinjojen kuin teknisen tuen toimintalinjan menoista. Maaseuturahaston tapauksessa tekninen tuki voidaan laskea kiinteänä määränä Euroopan parlamentin ja neuvoston asetuksen (EU) N:o 1305/2013 (3) III osaston I luvussa tarkoitettujen maaseudun kehittämistoimenpiteiden puitteissa toteutettujen toimien menoista. 2. Kiinteäksi prosenttimääräksi vahvistetaan 4 prosenttia EAKR:sta, ESR:sta, koheesiorahastosta tai maaseuturahastosta tuettavien ohjelmien ja 6 prosenttia EMKR:sta tuettavien ohjelmien tapauksessa. EAKR:sta Euroopan alueellinen yhteistyö -tavoitteen nojalla tuettujen ohjelmien tapauksessa kiinteäksi prosenttimääräksi vahvistetaan 6 prosenttia. Laskettu määrä voidaan korvata yhdelle tuensaajalle tai se voidaan jakaa useammalle tuensaajalle myönnettäväksi korvaukseksi. 3. Ainoastaan sellaiset menot, joille on tehty asetuksen (EU) N:o 1303/2013 125 artiklan 4 kohdan a alakohdan mukaiset hallinnoinnin tarkastukset tämän asetuksen voimaantulon jälkeen, voidaan sisällyttää kiinteän määrän laskentaperustaan 1 päivänä heinäkuuta 2019 alkavalta tilivuodelta tai seuraavalta tilivuodelta. Maaseuturahaston tapauksessa kiinteän määrän laskentaperustaan voidaan sisällyttää ainoastaan sellaiset menot, joille on tehty asetuksen (EU) N:o 1306/2013 59 artiklan mukaiset hallinnolliset tarkastukset 16 päivänä lokakuuta 2019 alkavalta maatalouden varainhoitovuodelta tai mistä tahansa seuraavasta maatalouden varainhoitovuodesta alkaen. 4. Kun tätä kiinteämääräistä rahoitusta käytetään, sitä sovelletaan yksinomaan teknisen tuen kustannusten korvaamisen tukikelpoisuusajan päättymiseen asti ja maaseuturahaston tapauksessa asiaankuuluvan maatalouden varainhoitovuoden aikana.

3 artikla Voimaantulo Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 28 päivänä elokuuta 2019. Komission puolesta Puheenjohtaja Jean-Claude JUNCKER

(1) EUVL L 347, 20.12.2013, s. 320.

(2) Euroopan parlamentin ja neuvoston asetus (EU) N:o 1306/2013, annettu 17 päivänä joulukuuta 2013, yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta (EUVL L 347, 20.12.2013, s. 549).

(3) Euroopan parlamentin ja neuvoston asetus (EU) N:o 1305/2013, annettu 17 päivänä joulukuuta 2013, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta (EUVL L 347, 20.12.2013, s. 487).